กรุงศรีเตือนราคาทองดิ่ง
บลจ.กรุงศรี เตือน ระวังช็อคราคาทองดิ่ง ถ้าตลาดฟิวเจอร์สทั่วโลกปรับเพิ่มเงินวางประกัน เชื่อได้เห็นใน 2-3 เดือน
16 ส.ค. 2554

บลจ.กรุงศรี เตือน ระวังช็อคราคาทองดิ่ง ถ้าตลาดฟิวเจอร์สทั่วโลกปรับเพิ่มเงินวางประกัน เชื่อได้เห็นใน 2-3 เดือน  
นายประภาส ตันพิบูลย์ศักดิ์ ประธานเจ้าหน้าที่ลงทุน บริษัทหลักทรัพย์จัดการกองทุน (บลจ.) กรุงศรี คาดว่า หากราคาทองคำยังคงปรับเพิ่มขึ้นอย่างต่อเนื่อง มีความเป็นไปได้ที่ตลาดฟิวเจอร์สในตลาดโลกจะปรับเพิ่มระดับเงินวางประกันสำหรับการซื้อขายโกลด์ฟิวเจอร์ส ซึ่งจะทำให้ราคาทองคำปรับลดลงประมาณ 50-100 เหรียญสหรัฐ/ออนซ์ 
“มีความเป็นไปได้ที่จะเกิดขึ้นในอีก 2-3 เดือนข้างหน้า ซึ่งตลาดฟิวเจอร์สเคยปรับเงินวางประกันในการซื้อขายซิลเวอร์ฟิวเจอร์สมาแล้วเมื่อราคาปรับเพิ่มขึ้นมากๆ และเชื่อว่า จะทำให้ราคาทองคำในตลาดโลกปรับลดลงได้ถึงวันละ 5-10%” นายประภาส กล่าว